# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. augusztus 27-i rendkívüli ülésére)

# TÁRGY: A BÖLCSŐDEI FELADATELLÁTÁS BIZTOSÍTÁSÁRA KÖTÖTT ELLÁTÁSI SZERZŐDÉS MÓDOSÍTÁSA

A Képviselő-testület 84/2019. számú határozata alapján a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 42/A. §-aiban meghatározott bölcsődei ellátás biztosítására 2019. június 20. napján Kiskőrös Város Önkormányzata, a Tarkabarka Családi Napközi Egyesület (6200 Kiskőrös, Hrúz Mária utca 19.) és az Egészségügyi, Gyermekjóléti és Szociális Intézmény (6200 Kiskőrös, Árpád utca 8.) között ellátási szerződés jött létre.

Az ellátási szerződés alapján jelenleg 5 kisgyermek részesül a Tarkabarka Családi Napközi Egyesület fenntartásában működő családi bölcsődei ellátásban, amivel az Önkormányzat biztosítani tudja az Egészségügyi, Gyermekjóléti és Szociális Intézmény keretében működő bölcsődei 48 férőhelyen felüli bölcsődei igények kielégítését.

A Tarkabarka Családi Napközi Egyesülettel megkötött szerződés 2021. augusztus 31. napjával lejár. A bölcsődei igények további kielégítése érdekében felvettük a kapcsolatot a Tarkabarka Családi Napközi Egyesület elnökével, Harangozóné Balogh Zsókával, aki úgy nyilatkozott, hogy 2021. augusztus 31-ét követően is vállalja 10 férőhelyen, az Önkormányzattal kötött ellátási szerződés keretében a bölcsődei feladatok ellátását.

A Gyyt. 42. §(1)-(2) bekezdései szerint a bölcsődei ellátás keretében - ha e törvény kivételt nem tesz - a három éven aluli gyermekek napközbeni ellátását kell biztosítani. Bölcsődei ellátást biztosíthat a bölcsőde, a mini bölcsőde, a munkahelyi bölcsőde és a családi bölcsőde.

A Gyvt. 97. § (1) bekezdése alapján a települési önkormányzat a személyes gondoskodást nyújtó ellátást állami fenntartóval, egyházi fenntartóval és nem állami fenntartóval kötött ellátási szerződés útján is biztosíthatja.

Az ellátási szerződés tartalmát a Gyvt. 97. § (3) bekezdése szerint a felek szabadon állapítják meg azzal, hogy a szerződés az Szt. 121. §-ában meghatározottakon túl tartalmazza

a) azt az időszakot, amelyre a szerződést kötötték, amely időszak a bentlakásos gyermekintézmény esetén nem lehet kevesebb 5 évnél,

b) a szolgáltatást végző nem állami szerv nyilatkozatát a nyilvántartási kötelezettség, az adatkezelés és az adatvédelem szabályainak ismeretére és betartására.

Az ellátási szerződés létrejöttét a helyben szokásos módon közzé kell tenni.

A települési önkormányzat képviselő-testülete az ellátási szerződés megkötésének, a szerződés módosításának, illetve megszüntetésének jogát nem ruházhatja át.

Az egyesület fenntartásában a Tarkabarka Családi Bölcsőde Hálózat keretében a 6200 Kiskőrös, Szarvas utca 1. szám alatt működik a

* Kisvakond Családi Bölcsőde és a
* Micimackó Családi Bölcsőde 5-5 engedélyezett férőhelyszámmal.

A Kisvakond Családi Bölcsődében az 1-3 év közötti korosztály, a Micimackó Családi Bölcsődében a 1,5-3 év közötti korosztály számára tudja az egyesület az ellátást 2022. augusztus 31. napjáig biztosítani.

A családi bölcsőde működéséhez az állami támogatást az egyesület igényli meg.

Az ellátási szerződés alapján felvett gyermek bölcsődei gondozásáért és a gyermekétkeztetésért a gyermek szülője vagy más törvényes képviselője (a továbbiakban: szülő) Kiskőrös Város Önkormányzata Képviselő-testületének a személyes gondoskodást nyújtó szociális és gyermekjóléti ellátások térítési díjáról szóló 8/2015. (III.26.) önkormányzati rendelet szerinti mértékű térítési díjat fizet. A bölcsődei gondozási díj önkormányzati rendelet szerinti összege 550,-Ft/fő/nap. Az egyesület által fenntartott családi bölcsődékben a személyi térítési díj 1400,- Ft/fő/nap. A két összeg közötti különbözetet havonta az igénybevételnek megfelelően az Önkormányzat átutalja az egyesület részére. Ez 20 munkanappal számolva azt jelenti, hogy 10 gyermek esetén havi 170.000,- Ft hozzájárulást kell az Önkormányzatnak fizetni az egyesületnek.

Gyermekétkeztetést az Önkormányzat rendeli meg és az Önkormányzat részére is fizeti meg a szülő.

A fentiek alapján javaslom a Képviselő-testületnek a határozat-tervezet elfogadását.

**Kiskőrös, 2021. augusztus 25.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata és a Tarkabarka Családi Napközi Egyesület (6200 Kiskőrös, Hrúz Mária utca 19.) között a bölcsődei ellátás biztosítása tárgyában létrejött 10401-4/2019. számú ellátási szerződés a határozat 1. mellékletét képező szerződést módosító okiratban foglaltaknak megfelelően módosításra kerüljön.
2. egyetért azzal, hogy Kiskőrös Város Önkormányzata és a Tarkabarka Családi Napközi Egyesület (6200 Kiskőrös, Hrúz Mária utca 19.) között a bölcsődei ellátás biztosítása tárgyában létrejött 10401-5/2019. számú ellátási szerződés a határozat 2. mellékletét képező szerződést módosító okiratban foglaltaknak megfelelően módosításra kerüljön.
3. felhatalmazza a polgármestert a határozat 1-2. mellékleteit képező ellátási szerződések aláírására.

**Felelős:** polgármester

**Határidő:** azonnal